Mênggah paedahipun ingkang kaping sakawan, dene teyosopi punika têpang kalihan kawruh kagunan, sawatawis taun ingkang kapêngkêr, para sagêt dhatêng kawruh kodrat sami marsudi sagêdipun nyumêrêpi sawarnining bôngsa wadhag, sami angudi bab têtuwuhan, kewan, tuwin janma jaman kina, bab patilasaning kagunanipun tiyang kina ingkang sampun kapêndhêm, dados sadaya barang ingkang kaudi punika namung ingkang kenging tiningalan, kagrayang sarta ingkang kenging kaukur kemawon.